Dinosaur Provincial Park
Dinosaur Provincial Park er en canadisk nationalpark, som blev etableret i 1955. Den ligger ca. to timers kørsel øst for Calgary i Red Deer Valley, som er kendt for sit karakteristiske badlands-landskab af eroderede kløfter og dale. Klipperne i området stammer fra slutningen af Kridttiden for 76,5 – 74,8 millioner år siden.
Området er især kendt for sine mange velbevarede skeletter af dinosaurer og andre dyr som fisk, krokodiller og skildpadder samt talrige plantefossiler fra Kridttiden, nogle gange er der endda bevaret aftryk af dyrenes skind. Der er gennem tiden fundet over 500 forskellige fossile arter i Dinosaur Provincial Park, heraf er de 151 hvirveldyr, og 58 er forskellige dinosaurer.
Det, der for alvor har gjort området berømt, er de mange dinosaurskeletter, som er fundet i området. Indtil videre kendes der 58 forskellige arter af dinosaurer fra området. De omfatter næsehornsøgler, andenæbsøgler, panserøgler og rovdinosaurere. Adskillige af disse fund kan i dag ses udstillet på museer rundt omkring i Nordamerika.
Ved indkørslen til området er opført et besøgscenter med en udstilling, der fortæller om områdets geologi, dinosaurere og andre fossiler. Centret indeholder café, butik og et præparationsværksted for fossiler. Om sommeren arrangeres ture ud i området.
Dinosaur Provincial Park blev i 1979 erklæret for UNESCO Verdensarv på grund af sin videnskabelige betydning. I 2022 blev parken desuden optaget på IUGS, som er International Union of Geological Sciences liste over de 100 vigtigste geologiske lokaliteter i Verden.